'बिग बॉस' से मेरा बाहर होना गलत : निहिता  
शो के पहले हफ्ते में पूजा मिश्रा या निहिता में से एक को बाहर होना था। निहिता ने कहा, पूजा खराब है। वह बेवकूफ है।
चार्ल्स शोभराज की पत्नी निहिता विश्वास छोटे पर्दे पर प्रसारित रियलिटी शो बिग बॉस 5 के घर से बाहर होने वाली पहली उम्मीदवार हैं और उनका कहना है कि शो से उन्हें निकालने का फैसला अनुचित है।  नेपाल से आईं 22 वर्षीय निहिता शो में सबसे कम उम्र की प्रतिभागी थीं। शो की मेजबानी अभिनेता संजय दत्त और सलमान खान संयुक्त तौर पर कर रहे हैं। निहिता ने कहा, यह सही नहीं है। उन्होंने जल्दीबाजी में फैसला किया। मुझे खुद को साबित करने का मौका नहीं दिया गया। लोग वास्तविक निहिता को जान नहीं सके। वे मुझे समझ नहीं सके।  शो के पहले हफ्ते में मॉडल वीजे पूजा मिश्रा या निहिता में से एक को बाहर होना था। निहिता ने कहा, पूजा खराब है। वह बेवकूफ है। हो सकता है कि उसके कुछ संपर्क हों। इसलिए उसे नहीं निकाला गया और मुझे झटका झेलना पड़ा। शो में अन्य प्रतिभागियों का मेरे प्रति खराब व्यवहार था और मेरे बारे में बुरा बोलते थे, लेकिन वह सब काट दिया गया।  निहिता तीन साल पहले सुखिर्यों में आई थी, जब उन्होंने काठमांडू की जेल में शोभराज से शादी की थी और शोभराज से प्यार करने का दावा किया था। निहिता ने कहा, मुझे बुरा लग रहा है कि मैं हारकर घर लौट रही हूं। लेकिन मैं ठीक हो जाऊंगी। मैं पिछले तीन साल से इसी हाल में हूं और इसे संभाल लूंगी। मैं अपने पति के लिए लड़ती रहूंगी।  भविष्य की योजनाओं के बारे में पूछे जाने पर निहिता ने कहा कि वह अपनी पढ़ाई जारी रखना चाहती हैं, लेकिन यह निश्चित नहीं है कि आगे फिर इस तरह के शो में काम करेंगी या नहीं। उन्होंने कहा कि वह बिग बॉस जैसे शो में बिल्कुल भाग नहीं लेगी। वह डांस से जुड़े शो में जा सकती हैं। निहिता ने कहा कि वह नेपाल लौटने को लेकर खुश हैं, लेकिन डरी हुई भी हैं, क्योंकि पता नहीं लोग शो में उनकी हार को किस तरह लेंगे।